 PREDKLADACIA  SPRÁVA

Predkladaný materiál obsahuje Návrh na použitie štátnych finančných aktív na splatenie majetkovej účasti Slovenskej republiky v Európskom mechanizme pre stabilitu (ďalej len „EMS“).
EMS patrí do druhej vlny balíka opatrení, cieľom ktorých je poskytnúť pomoc členskému štátu eurozóny v ťažkej finančnej situácii a tým udržať finančnú stabilitu eurozóny ako takej. EMS bol založený formou medzivládnej organizácie medzi členskými krajinami eurozóny. EMS prichádza o rok skôr než bol pôvodne plánovaný ako náhrada Európskeho finančného stabilizačného nástroja (ďalej len „EFSF“), ktorý bol koncipovaný len ako dočasné riešenie finančnej krízy a svoju činnosť ako subjekt poskytujúci stabilizačnú pomoc ukončí v júni 2013.

Na rozdiel od EFSF, ktorý fungoval na báze záruk za dlhopisy, ktoré boli emitované EFSF, sa do EMS bude prispievať priamo, a to formou upisovania akcií na základnom imaní spoločnosti. Základné imanie EMS bude v sume 700 mld. eur (podiel Slovenskej republiky je vo výške 5 786 mil. eur), z toho: 

· 80 mld. eur bude vo forme akcií splatených bezprostredne (podiel Slovenskej republiky je 659,2 mil. eur) a

· 620 mld. eur bude vo forme akcií splatných na vyzvanie (podiel Slovenskej republiky je 5 108,8 mil. eur). 

Slovenská republika bude musieť do 15 dní od nadobudnutia účinnosti vykonávacieho zákona k Zmluve, ktorou sa zriaďuje EMS (t. j. do 12. októbra 2012) uhradiť prvé dve splátky v sume 263,68 mil. eur (každá po 131,84 mil. eur). V priebehu rokov 2013 a 2014 bude musieť Slovenská republika uhradiť aj ďalšie tri splátky upísaného základného imania v celkovej výške 395,52 mil. eur. 

V najnovšej nepriamej novele zákona č. 386/2002 Z. z. o štátnom dlhu a štátnych zárukách sa v rámci  § 4 ods. 3 rozšírila možnosť zvýšenia objemu zdrojov financovania štátneho dlhu v príslušnom rozpočtovom roku, ak je potrebné zo strany Slovenskej republiky splatiť základné imania v subjektoch založených na zabezpečenie finančnej stability eurozóny. Na splátky základného imania v EMS budú použité finančné prostriedky získané prostredníctvom emisie štátnych cenných papierov, ktoré tvoria súčasť štátnych finančných aktív. Napriek tomu, že samotná splátka základného imania nemá vplyv na deficit verejných financií, zvýšenie objemu zdrojov financovania štátneho dlhu bude mať negatívny vplyv na výšku maastrichtského dlhu.  

